О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у члану 97. тачка 15. Устава Републике Србије, којим је предвиђено да Република Србија уређује и обезбеђује финансирање остваривања права и дужности Републике Србије, утврђених Уставом и законом.

II. РАЗЛОЗИ ЗА ДОНОШЕЊЕ ЗАКОНА

„ХИП – Петрохемија а.д. Панчево” (у даљем тексту: ХИП-Петрохемија) је акционарско друштво за производњу петрохемијских производа, сировина и хемикалија, матични број 08064300, регистровано у Агенцији за привредне регистре као привредно друштво чија је претежна делатност: „Производња пластичних маса у примарним облицима”, шифра делатности 2016. Већински власник предузећа је Република Србија.

Друштво за истраживање, производњу, прераду, дистрибуцију, промет нафте и нафтних деривата и истраживање и производњу природног гаса НАФТНА ИНДУСТРИЈА СРБИЈЕ а.д. Нови Сад (у даљем тексту: НИС а.д.) је добављач примарног бензина ХИП - Петрохемија, на основу више уговора о испоруци примарног бензина који су базирани на основу Протокола о стратешкој сарадњи од 17. септембра 2009. године закљученог између Републике Србије и НИС а.д, Споразума о стратешкој сарадњи усвојен Закључком Владе 05 Број: 023-8794/2011, као и Уговора о реструктурирању дуга закљученог 13. новембра 2009. године између НИС а.д. и ХИП – Петрохемија у реструктурирању.

Међутим, како се пословање ХИП - Петрохемија у периоду након увођења санкција Уједињених нација одвијало у неекономским условима (немогућност увоза сировина у периоду санкција, бомбардовање погона током 1999. године, стварање „уског грла” због смањења могућности коришћења базних капацитета, раст цене нафте и гаса на тржишту који није био праћен растом цена полимера) дошло је до кашњења у измиривању обавеза према НИС а.д. па је између Републике Србије и НИС а.д. закључен Меморандум о регулисању потраживања НИС а.д. према ЈП „Србијагас” и ХИП Петрохемија (у даљем тексту: Меморандум), који је усвојен Закључком Владе 05 Број: 023-15178/2014 од 27. новембра 2014. године. ХИП - Петрохемија од 2014. године редовно измирује све текуће обавезе, а у 2015. и 2016. години на нивоу пословног резултата исказана је добит. Предмет Меморандума је начин регулисања дуговања ХИП - Петрохемија према НИС а.д.

Сходно закљученом Меморандуму, као и Анексу 2 Меморандума потписан је Записник о усаглашавању обавеза између НИС а.д. и ХИП - Петрохемија којим су утврђене укупне обавезе ХИП - Петрохемија према НИС а.д. на дан 30. новембар 2016. године, у исносу од 31.382.529.983,57 динара.

Влада је донела Закључак 05 Број: 312-11919/2016 од 15. децембра 2016. године којим је усвојила Програм мера за измиривање обавеза Акционарског друштва за производњу петрохемијских производа, сировина и хемикалија „ХИП – Петрохемија” а.д. Панчево према привредном друштву НИС а.д. Нови Сад, по основу испоруке примарног бензина.

Имајући у виду угрожену финансијску позицију ХИП - Петрохемија, велику кредитну изложеност (што је последица описаних неекономских услова пословања из протеклог периода), ХИП - Петрохемија није у могућности да обезбеди финансијска средства и измири обавезе које датирају из претходног периода, а да при томе не угрози текуће пословање, па је неопходно да оснивач - Република Србија обезбеди финансијска средства како би се измириле обавезе ХИП - Петрохемија према НИС а.д.

У циљу решавања овог проблема, потребно је доношење посебног закона којим ће Република Србија преузети, као јавни дуг, обавезе ХИП - Петрохемија према НИС а.д, у износу од 105.000.000 евра.

Овим законом уредиће се начин, поступак и измиривање обавеза ХИП - Петрохемија према НИС а.д, као и начин обезбеђења средстава за ове намене.

Поштујући потребу да се ХИП - Петрохемија пружи подршка, неопходно је доношење овог закона како се не би угрозио нормалан, континуиран рад ХИП - Петрохемија и како би се наставио процес реорганизације овог предузећа сходно међународно преузетим обавезама.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбом члана 1. овог закона предвиђа се начин и динамика измиривања обавеза Републике Србије према привредном друштву НИС а.д. Нови Сад, као и начин обезбеђења средстава за ове намене.

Одредбом члана 2. овог закона предвиђа се износ преузетих обавеза и потраживања.

Одредбом члана 3. овог закона предвиђено је да ће се средства за измирење обавеза из овог закона обезбеђивати у буџету Републике Србије.

Одредбама члана 4. овог закона предвиђа се начин и динамика измирења обавеза.

Одредбама члана 5. овог закона предвиђа се начин измирењa обавезa.

Одредбом члана 6. овог закона предвиђа се ступање на снагу овог закона.

IV. ПРОЦЕНА ИЗНОСА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона обезбеђиваће се средства у буџету Републике Србије за 2016. и 2017. годину, и то на Разделу 16 - Министарство финансија, Глава 16.7 - Управа за јавни дуг, Програм 2201, функција 170, програмска активност 0001, економска класификација 611 - Отплата главнице домаћим кредиторима.

V. РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ

Предлаже се доношење овог закона по хитном поступку, у складу са чланом 167. Пословника Народне скупштине („Службени гласник РС”, број 20/12-пречишћен текст), имајући у виду да је неопходно што пре предузети мере како би се започело са измирењем дуговања према привредном друштву НИС а.д, које су део међународних обавеза Републике Србије.

VI. РАЗЛОЗИ ЗА СТУПАЊЕ НА СНАГУ ОВОГ ЗАКОНА ПРЕ ОСМОГ ДАНА ОД ДАНА ОБЈАВЉИВАЊА

Разлози за ступање на снагу овог закона пре осмог дана од дана објављивања у „Службеном гласнику Републике Србије” садржан је у члану 196. став 4. Устава, којим је предвиђено да закон ступа на снагу раније само ако за то постоје нарочито оправдани разлози, утврђени приликом његовог доношења.

Разлози за ступање на снагу овог закона пре осмог дана од дана објављивања налазе се у томе да је у што хитнијем року потребно исплатити заостале обавезе ХИП – Петрохемија према привредном друштву НИС а.д, како би се наставио процес реорганизације ХИП - Петрохемија сходно међународно преузетим обавезама.